text: Vaskede kun bukser hvert halve år
  22 juli 2012 kl. 09.08
  Efter fire år på valsen har 23-årige Kennet Kajshøj igen fået dansk jord under fødderne. Han har rejst rundt i verden som naver, men er nu tilbage i Ribe, som også var udgangspunktet for hans rejse.
  Kennet Kajshøj er tømrer. I fire år har han arbejdet sig frem og har nu til fulde fortjent sit slips, som er navernes ærestegn. Øresmykket, som han bar ved afskeden i 2008, har han stadig. Det skal ellers bruges, hvis en naver kommer i økonomisk bekneb på sin færd.
  En naver har kun det ene sæt tøj, han har på kroppen. Det betyder, at læderbukserne næsten når at blive levende.
  - Jeg har kun vasket dem hvert halve år. Det lyder måske klamt, men de tager fire-fem dage at tørre. Det hele skal gøres i hånden, fortæller Kennet Kajshøj.
  Naver betyder skandinaver, og traditionen kan føres tilbage til 1300-tallet. I dag er det få håndværkere, der tager på valsen.
  De fire år Kennet Kajshøj var på valsen tog ham til Tyskland, Østrig, Schweiz, Canada og USA.
  - Jeg har lært, at man skal være åben. Hvis man kommer med åbne arme, kommer man meget længere i livet, siger han.
  Nu venter lidt sammen med familien, men allerede til oktober rejser han igen ud af landet. I to år skal han læse til tømrermester i Schweiz.
  